Kaare Dybvad Bek (S), 2026-01-15:
Tak for det.
Det har været spændende at diskutere førtidspension.
Jeg har blot et par bemærkninger, for jeg har sådan set holdt min tale i indledningen, i forhold til det seneste her om forskellen på tværs af kommunerne og spørgsmålet om, hvorfor der er nogle ikkevestlige borgere, der får flere førtidspensioner i nogle kommuner frem for nogle andre kommuner.
Jeg tror bare, det er vigtigt at sige, at der er meget stor forskel på, hvilke typer af ikkevestlige indvandrere, der bor i de forskellige kommuner.
Hvis man eksempelvis har en stor gruppe af ikkevestlige indvandrere, som består af syriske flygtninge og ukrainske fordrevne, er der en meget lille sandsynlighed for, at nogen af dem kan få tilkendt førtidspension på grund af den lovgivning, vi har, hvorimod, der, hvis man eksempelvis har en stor andel med somalisk baggrund, vil være en stor sandsynlighed for, at mange af dem får førtidspension, fordi de er kommet på et tidspunkt, hvor det var muligt, og fordi der er en stor andel, der får det.
På samme måde er det, hvis de er fra Libanon og en række andre lande.
Så jeg tror bare, det er vigtigt, når man ser de her statistikker, at vi så også kigger på, hvad det er for nogen konkrete grupper, det drejer sig om og ikke bare den meget store kategori, som hedder ikkevestlige borgere.
Så vil jeg sige, at jeg synes, det er spøjst med det her med hr. Nick Zimmermann, der kommer op og fortæller de her farverige røverhistorier fra forskellige steder.
Jeg synes, det er mærkeligt, at hr. Nick Zimmermann fortæller ting her fra talerstolen, som simpelt hen ikke er rigtige.
Han opdigter tal for, hvor mange der kommer til landet, han opdigter tal for, hvad Socialdemokratiet har vedtaget, og hvad Socialdemokratiet ikke har vedtaget, ligesom han, når han skriver indlæg i Jyllands-Posten, opdigter citater om politiske modstandere, som man mener har sagt noget, som de så ikke har sagt, men som han bare har siddet og fundet på i sekretariatet hos Dansk Folkeparti.
Han har så også digtet sig frem til noget nu.
Det kan være, jeg skal høre båndet igen, men jeg hørte det sådan, at hr. Nick Zimmermann sagde, at tilgangen fra muslimske lande er mangedoblet under Mette Frederiksens tid som statsminister.
Det er simpelt hen bare det, man der, hvor jeg kommer fra, ville kalde løgn.
Her i Folketinget hedder det en usandhed, så jeg skal nok passe på.
Det er også forkert, at Mette Frederiksen har stået bag Kærshovedgård; det er simpelt hen heller ikke rigtigt.
Man kan godt synes, at det er ligegyldigt med sådan en forespørgselsdebat her, men jeg synes, det er spændende, og jeg synes, der er mange forskellige interessante perspektiver, som kommer frem her.
Jeg synes, det er interessant at prøve at forstå de forskellige udgangspunkter, vi har.
Vi har lavet en aftale, og jeg synes, der var en god aftale.
Flere af de partier, som også har været efter mit parti, har så været med i den aftale, og jeg synes jo, det er interessant at finde ud af, hvad det så er for en motivation, der ligger nede bagved.
Men det må jo kunne gøres på en måde, hvor man ikke skal digte og opfinde ting, som ikke er rigtige.
Jeg har jo været udlændingeminister og har haft meget at gøre med flere fra Dansk Folkeparti, og bagefter laver man så den her manøvre, som jeg er blevet konfronteret med så tit, at man i stedet for at spørge mig direkte eller en ordfører spørger en, man er enig med.
Så spørger hr. Nick Zimmermann fru Charlotte Munch Pasler, om fru Charlotte Munch Pasler ikke er enig i, at Socialdemokratiet er rædselsfulde.
Så bruger man et minut på at tale om det, og så svarer fru Charlotte Munch Pasler og siger, at det er hun sandelig enig i, altså at Socialdemokratiet godt nok er rædselsfulde.
Nu kan jeg se, at hr. Nick Zimmermann endelig har trykket sig ind.
Jeg var bange for, at han ville lave samme nummer her.
Men det er da dejligt, at hr. Nick Zimmermann i det mindste så har rygrad til også rent faktisk at spørge den, det drejer sig om, i stedet for bare at lave det her gamle Dansk Folkeparti-trick med at stille spørgsmål til folk, man er enige med, om noget, der slet ikke handler om dem, man spørger.
Tak for ordet.